ජාතික මදුරු මර්දන සතිය අද (2) සිට 8 වැනිදා දක්වා කාලය තුළ ක්‍රියාත්මක කෙරේ.අප්‍රේල් මාසයේ දී ඩෙංගු මදුරු ව්‍යාප්තිය ඉහළ යාම සෑම වර්ෂයක දී ම සිදු වන අතර මැයි මාසය වන විට වර්ෂාව ලැබීමත් සමඟ මදුරු ඝනත්වය ඉහළ යාම සිදු වන්නේ යැයි ද සෞඛ්‍ය ඇමැති මෛත්‍රීපාල සිරි‍සේන මහතා පවසයි.ඒ නිමිත්තෙන් මෙවැනි ජාතික මදුරු මර්දන සතියක් ප්‍රකාශයට පත් කිරීමට කටයුතු කළ බව ද ඇමැතිවරයා පැවැසීය.බණ්ඩාරනායක අන්තර්ජාතික අනුස්මරණ සම්මන්ත්‍රණ ශාලාවේ පැවැති වාහක ජනක රෝග පාලනය පිළිබඳ සම්මන්‍ත්‍රණයට සහභාගි වෙමින් ඇමැතිවරයා මේ බව ඊයේ (1) ප්‍රකාශ කළේය.ඩෙංගු මදුරු මර්දනය සඳහා වන ‍ජනාධිපති කාර්ය සාධක බලකාය සහ ජාතික මදුරු මර්දන සති ප්‍රකාශයට පත් කිරීම නිසා මදුරු උවදුර සැලකිය යුතු මට්ටමකින් ජයග්‍රහණය කිරීමට හැකි වූ බව ද ඇමැතිවරයා පැවැසීය.ජාතික මදුරු මර්දන සතිය තුළ දී තමන්ගේ ආයතනයට පැවරී ඇති කාර්ය නිවැරදිව කළේ ද යන්න හෘද සාක්ෂියට එකඟව විමසා බැලීමෙන් මදුරු උවදුර ජයග්‍රහණය කළ හැකි යැයි ද ඇමැතිවරයා පැවැසුවේය.පසුගිය වසර හතර තුළ මදුරු මර්දන සති හතක් ප්‍රකාශයට පත් කළ බවත් ඒ සෑම අවස්ථාවක දී ම මදුරු මර්දන සතියක් ප්‍රකාශයට පත් කළේ මදුරු මර්දනය සඳහා සියලුදෙනාගේ දායකත්වය ලබා ගැනීමට බවත් ඇමැතිවරයා කීය.‍මදුරුවන්, මැස්සන් යනාදීන්ගෙන් බෝ වන රෝග වාහක රෝග ලෙස හඳුන්වන අතර සියලු අමාත්‍යාංශ සහ මහජනතාව එක්ව වාහක රෝග මර්දනයට කටයුතු කළ යුතු බව ඇමැතිවරයා මතක් කළේය.වාහක රෝග මර්දනය හා කළමනාකරණය සම්බන්ධයෙන් සාකච්ඡා කිරීම පමණක් ප්‍රමාණවත් නොවන බවත් ප්‍රායෝගිකව මේ වැඩසටහන් ක්‍රියාත්මක කිරීම සඳහා අවශ්‍ය වැඩපිළිවෙළ සැලසුම් කිරීම නිලධාරීන්ගේ වගකීමක් බවත් ඇමැතිවරයා කීය.මේ අවස්ථාවට ජ්‍යෙෂ්ඨ ඇමැති මහාචාර්ය තිස්ස විතාරණ, සෞඛ්‍ය ලේකම් වෛද්‍ය නිහාල් ජයතිලක, අතිරේක ලේකම් වෛද්‍ය අමල් හර්ෂ ද සිල්වා, සෞඛ්‍ය සේවා අධ්‍යක්ෂ ජනරාල් වෛද්‍ය පාලිත මහීපාල මහත්වරු ද, ලෝක සෞඛ්‍ය සංවිධානයේ නියෝජිතයන් ද සහභාගී වූහ..